«Iуащхьэмахуэм» мы гъэм и япэ къыдэкIыгъуэр
«Iуащхьэмахуэ» журналым 2017 гъэм и япэ къыдэкIыгъуэр дунейм къытехьащ.
Журналым и «ЖьантIэр» къызэIуех усакIуэ Гъубжокъуэ Лиуан къызэралъхурэ илъэс 80 зэрырикъум ирихьэлIэу ягъэхьэзыра тхыгъэхэмкIэ. Апхуэдэхэщ Тхьэгъэзит Зубер и «Гумызагъэ», Бицу Анатолэ и «Пэжыр и гъуазэу», Къэжэр Хьэмид и «Усэным къыхуигъэщIат», Хьэвжокъуэ Людмилэ и «НасыпкIэ ноби къыддогуашэ». А Iыхьэм хагъэхьащ Гъубжокъуэм хужаIахэм щыщ пычыгъуэхэр, и усэхэр, и ныбжьэгъухэм, и лэжьэгъухэм я гъусэу зытригъэха сурэтхэр.
Сонэ Абдулчэрим къызэралъхурэ илъэс 75-рэ щрикъум ирихьэлIэу журналым ихуа КIурашын БетIал «Езым и дамыгъэ» тхыгъэм щызэпкърыхащ усакIуэм и Iэдакъэ къыщIэкIа усэхэр. Апхуэдэу а Iыхьэм хагъэхьащ Сонэм и усэ зыбжани.
Толстой Лев и «Хьэжмурат» повестым, Елгъэр Кашиф илъэс зыбжанэ ипэкIэ адыгэбзэкIэ зэридзэкIам щыщ пычыгъуэхэр мы къыдэкIыгъуэм къытехуащ.
Куэдым яфIэхьэлэмэт хъуну къыщIэкIынщ Хьэтыкъуэ Умар и «Хабзэ зыхэлъ фыхуеймэ», «Хьэдэджадэ», «Узэсэ сэгъейщ», «ЩIэин», «Хьэм игъеижынщ», «ПщафIэм я щэху», «Хущхъуэ», «Дунейр апхуэдэущ зэриухуар», «Чысэ» новеллэхэр.
«Литературэ щIэныгъэ. Критикэ» Iыхьэм ихуащ Хьэвжокъуэ Людмилэ «Зи тхыгъэхэр гукъинэж» и тхыгъэр. Ар теухуащ тхакIуэ ХьэIупщы МуIэед новеллэ жанрым хуищIа хэлъхьэныгъэм.
ЩоджэнцIыкIу Алий и цIэр зезыхьэ Къэбэрдей къэрал драмэ театрым роль 60-м щIигъу щызыгъэзэщIа Балъкъэр Юрэ и гъащIэм, и лэжьыгъэм, и мурадхэм, театр гъуазджэм зэрызригъэужьым теухуа тхыгъэ «Iуащхьэмахуэ» журналым къытредзэ.
«Дзэгъэшынэ шу закъуэ», «Апхуэди къохъу», «Тотрэшрэ емынэ жьакIэрэ», «Тотрэшрэ нарт зэшиблымрэ» нарт Тот-рэш и хъыбархэм щыщщ.
ЦIыкIухэр дихьэхынущ Хьэту Пётр и «Тэтэрхъан ябгэмрэ Зауркъан шабзауэмрэ», «МыщIэ зыфIэщIа дыщэ лэрыпс» таурыхъхэм.
Журналым и зи чэзу къыдэкIыгъуэр зэхуащIыж Хьэкъун Барэсбий и «Адыгэ къэкIыгъэцIэхэр» псалъалъэм къыхахахэмкIэ.
ТЕКIУЖЬ Заретэ.
